**Umsögn um þingsályktunartillögu um stefnumótandi aðgerðir til eflingar þekkingarsamfélags á Íslandi til ársins 2025**

Ástæða er til að fagna tillögu til þingsályktunar um stefnumótandi aðgerðir til eflingar þekkingarsamfélags á Íslandi til ársins 2025. Sérstaklega er jákvætt að samhliða framsetningu tiltekinna stefnumiða séu tíundaðar aðgerðir sem vinna á að til að ná þessum markmiðum.

Þingsályktunin byggir á þremur megin málaflokkum: a) háskóla- og vísindastarf b) nýsköpun og hugverkaiðnað og c) fjarskipti upplýsingatækni og netöryggi. Þó allir séu þessir málaflokkar mikilvægir og ýmislegt um þá að segja mun hér einvörðungu fjallað um atriði sem snerta þann fyrsta, háskóla- og vísindastarf. Aukinheldur verður hér ekki fjallað um einstök atriði eða tillögur þessa kafla, heldur sjónum beint að nokkrum almennum atriðum er varða skilning og skilgreiningar á hugtökum sem mikið eru notuð í þingsályktuninni.

**Þekkingarsamfélag án hug- og félagsvísinda**Stefnumörkunin sem verið er að kynna leggur áherslu á raun-og tæknigreinar á háskólastigi auk fagmenntunar, einkum heilbrigðisstarfsfólks. Það er vissulega ágæt og þörf stefnumörkun, en varasamt að þrengja hugtakið þekkingarsamfélag með þeim hætti sem virðist gert í tillögunni. Þannig er hvergi minnst beint á hugvísindi eða félagsvísindi í öllum þessum texta rétt eins og þau vísindasvið séu ekki mikilvægur hluti af þekkingarsamfélaginu á Íslandi. Í sjálfu sér er það ekki áhyggjuefni ef sú stefnumörkun liggur fyrir að efling tæki- og raungreina og fagnáms næstu tvö árin komi til viðbótar því öfluga háskólanámi í hug- og félagsvísindum sem fyrir er, en verði ekki á einhvern hátt á kostnað þess. Brýnt væri að taka slíkt fram í stefnuplaggi sem þessu. Reyndar er hér og þar vísað til hug- og félagsvísinda í ályktuninni án þess að þau svið séunefnd sem slík. Á þetta t.d. við þegar rætt eru um mikilvægi íslenskunnar, hlutverk háskólafólks í lýðræðislegri umræðu og þverfagleganálgun í háskólastarfi.

**STEAM og þverfaglegt nám**Þetta tengist jafnframt því að í ályktuninni er talsvert rætt um mikilvægi svokallaðs STEAM náms fyrir framtíð og þróun íslensks háskóla- og vísindasamfélags. Mikið hefur verið rætt og ritað um STEAM sem kennslufræðilega nálgun í nútímasamfélagi ekki síst á grunn – og framhaldsskólastigi. Á háskólastigi hefur áherslan beinst að mikilvægi þess að raunvísinda- og tæknigreinar lokist ekki inni í þröngum fag-sílóum en nálgist viðfangsefni frá fleiri sjónarhólum sem leiði af sér sköpun og frjósemi. Þar geta samþætting vísinda og tækni við listir og hug- og félagsvísindi skipt sköpum. Í tillögunni er einmitt vikið að mikilvægi lista, en minna að hug- og félagsvísindum, en víðast þar sem fjallað eru um STEAM nám á háskólastigi vísar „A-ið“ (arts) í skammstöfuninni, jafnt til þess sem á ensku kallast „fine arts“ og „liberal arts“. (Sbr. námsgráðuheitin B.A. og M.A.) Þar sem áherslan næstu tvö árin á að taka mið af STEAM kennslu, er því mikilvægara að tryggja að áhersluatriði ályktunarinnar feli ekki í sér að dregið verði úr slagkrafti hug- og félagsvísinda.

**Gæði**Meginmarkmið þingsályktunartillögunnar hvað varðar málefni háskóla– og vísindastarfs er sagt vera að „auka gæði náms og námsumhverfis í samkeppnishæfum háskólum.“ Hugtökin um gæði og samkeppnihæfni koma enda víða fyrir í textanum án þess að það sé fyllilega skýrt hvað þessi hugtök fela í sér. Hvaða gæðaviðmið er verið að tala um og eru þau frábrugðin þeim gæðaúttektum sem gerðar hafa verið af Gæðaráði háskólanna? Gagnlegt hefði verið að nefna einfaldlega einhver gæðaviðmið sem talin eru mikilvægari en önnur, og losna þannig við huglægar túlkanir á því hvað átt sé við. Það koma hins vegar fram ákveðnar vísbendingar um hvað ráðuneytið er að hugsa í tengslum við reiknilíkanið sem á að „einblína“ á gæði frekar en magn eða umfang kennslu. Þar eru í greinargerð t.d. nefnd atriði eins og fleiri fastráðnir akademískir starfsmenn og meiri áhersla á meistara- og doktorsnám. Eins er *„*Times Higher Education World University Ranking“nefnd á einum stað, en óljóst hvort það þýði að gæðamælikvarðar þeirrar mælingar eigi að eiga við um íslensku skólana.

**Samkeppnishæfni**Á sama hátt er frekar óljóst á hvaða sviði samkeppnishæfni íslenskra háskóla eigi að felast. Snýst sú samkeppni um að laða til sín nemendur eða snýst hún um að búa þeim einhvers konar gæða námsumhverfi með nánum tengslum kennara og nemenda? Snýst hún um að komast ofarlega á lista Times Higher Education, eða snýst hún um að birta fræðigreinar alþjóðlega eða ná í sem flesta og hæsta styrki til rannsókna að utan? Eða snýst samkeppnishæfnin um að háskólar stundi praktískar þjónusturannsóknir og vöruþróun sem geta af sér viðskipatækifæri, en leggi minni áherslu á grunnrannsóknir? Í raun má segja að tillagan gefi tilefni til að ætla að samkeppnishæfnin feli í sér allar þessar áherslur og jafnvel fleiri, sem er eðlilegt því samkeppnin er ekki á einhverju einu sviði eða um eitthvað eitt. Hagkvæmni stærðarinnar á vissulega við um sum þessara sviða en alls ekki öll. Slíkt getur t.d. farið eftir fræðasviðum og því hvort um grunn- eða framhaldsnám er að ræða. Því koma á óvart skilyrðislausar alhæfingar um að útilokað sé „að háskólanemar hér á landi fái menntun á heimsmælikvarða nema veruleg breyting verði á stjórnskipulagi þeirra.“ Erfitt er að skilja þingsályktunina á annan hátt en að stefnt sé að sameiningu einhverra háskóla á næstu tveimur árum, sem í sjálfu sér kann að vera skynsamlegt. Því þarf þó að halda til haga að mikil fjölbreytni og sköpun og þar með aukin samkeppnishæfni háskólakerfisins losnaði úr læðingi þegar háskólum fjölgaði á Íslandi.

**Heildarmyndin**Þó hér hafi verið reifuð nokkur atriði sem vakið hafa spurningar varðandi þingsályktun um eflingu þekkingarsamfélags á Íslandi, er rétt að taka fram að tillagan felur í sér jákvæð tíðindi og fjölmörg atriði sem gætu horft til mikilla bóta fyrir háskólakerfið. Augljóslega stendur metnaður stjórnvalda til að efla háskóla- og vísindastarf, og í því samhengi er mikilvægt er að horfa á heildarmyndina og skilgreina ekki þekkingarsamfélagið of þröngt eða nota of einhliða mælistikur við mat viðfangsefnum.

Birgir Guðmundsson,
Forseti Hug- og félagsvísindasviðs,
Háskólanum á Akureyri